
Forord

Denne boka tar opp utfordringer med utviklingen av en inkluderende skole. Selv om nasjonale styringsdokumenter lenge har uttrykt intensjoner om en skole som er ment å være for alle, ser en at både inkluderende og ekskluderende prosesser gjør seg gjeldende i møte med elevers ulikhet.

Inkludering utfordrer skolens evne til å møte mangfoldet i evner, forutsetninger og bakgrunner hos elevene og samtidig la dem få ta del i et fellesskap der alle opplever anerkjennelse, mestring og selvverd. Da må en søke å finne en balanse mellom individuell tilpasning og tilrettelegging innenfor et romslig fellesskap.

Boka er delt i tre deler. Første del behandler utfordringer på det samfunnsmessige plan, knyttet til utdanningspolitikk og utviklingen av et mulighetsog høyterskelsamfunn.

Andre del belyser hvordan skolen strever med å være en skole for barnets beste, og med å møte et stort elevmangfold. Dette ses i forhold til sosial ulikhet, kjønnsforskjeller, språklig og flerkulturelt mangfold og særlige opplæringsbehov.

Tredje og siste del tar for seg temaer innen skolens fellesskap og ulike utfordringer relatert til inkludering i skoler i store og små lokalsamfunn, til barn og unges psykiske helse og til mobbing og teknologi. Avslutningsvis omhandles skolelederes oppgaver og roller samt utvikling av et profesjonsfellesskap i arbeidet for inkludering.

Vi takker alle forfatterne for samarbeidet om boka og for verdifulle bidrag til forståelsen av ulike utfordringer en kan møte i utviklingen av inkluderende praksiser. Alle kapitlene er forskningsbasert og fagfellevurdert. Vi takker fagfellene for konstruktive tilbakemeldinger. En særlig takk rettes til seniorredaktør Bjørn Olav Aas Hansen for godt samarbeid gjennom hele prosessen i arbeidet med boka.

Boka henvender seg til studenter i lærerutdanning, pedagogikk og spesialpedagogikk, og er også aktuell for skoleeiere, skoleledere, lærere, ansatte i PPT og forskere. Vi håper boka kan inspirere til samtaler om hva inkludering innebærer og krever, og om utfordringer og muligheter i arbeidet med å videreutvikle en inkluderende skole.

Halvor Bjørnsrud og Sven Nilsen 

Inkludering og en skole for alle – intensjoner og utfordringer
Av Halvor Bjørnsrud og Sven Nilsen

De nasjonale styringsdokumentene har lenge utformet intensjoner om en inkluderende skole for alle. Samtidig ser en at det skjer ekskludering av mange elever, og at arbeidet for inkludering har flere tydelige utfordringer. For å belyse slike utfordringer nærmere er boka delt i tre hoveddeler: utfordringer i et samfunnsperspektiv, utfordringer i skolens møte med et stort elevmangfold og utfordringer innenfor skolens fellesskap. Under hver hoveddel knyttes tekstene til intensjoner innenfor nasjonale styringsdokumenter og forskning som har betydning for de utfordringene det vises til. Deretter beskrives kort de enkelte kapitlene i boka som tilhører og belyser de tre hoveddelene. Til slutt i dette kapittelet redegjør vi for og drøfter noen spenninger som skaper dilemmaer ved fire dimensjoner i fellesskolen. Samlet viser dette innledningskapittelet at det er store utfordringer og dilemmaer mellom meningen med fellesskolen og hvordan den fungerer i den praktiske hverdagen.


Utfordringer i et samfunnsperspektiv


Inkludering i lys av noen overordnede intensjoner

Inkludering er ikke nevnt som et av elementene i formålsparagrafen i opplæringsloven. Vi finner det derimot som del av en bestemmelse om retten til et trygt og godt skolemiljø: «Alle elevar har rett til eit trygt og godt skolemiljø som fremjar helse, inkludering, trivsel og læring» (Opplæringslova, 2023, § 12-2). Inkludering er dessuten nevnt som en oppgave for PP-tjenesten. Tjenesten skal samarbeide med og støtte skolene i forebyggende arbeid for å gi «eit inkluderande opplæringstilbod til elevar som kan ha behov for tilrettelegging av opplæringa». Den skal videre hjelpe til med kompetanseutvikling og organisasjonsutvikling slik at opplæringstilbudet blir så inkluderende og godt tilrettelagt som mulig (§ 11-13).

Læreplanverket av 1997 (L97) var det første læreplanverket for grunnskolen som eksplisitt formulerte prinsippet om en inkluderende skole og opplæring. I del 2 av læreplanverket – «Prinsipp og retningslinjer for opplæringa i grunnskolen» – heter det: «For å kunne ta omsyn til ulikskap i bakgrunn og føresetnader hos elevane må einskapsskulen vere eit romsleg og inkluderande fellesskap.» (Kirke-, undervisnings- og forskningsdepartementet, 1996, s. 57).

Da inkludering ble formulert i L97, var det etter en forutgående stortingsmelding om prinsipper og retningslinjer i ny læreplan. Meldingen uttalte at «grunnskolen som fellesskap skal være inkluderende», og la til grunn at «opplæringen skal søke å inkludere alle elever, uansett evner og forutsetninger» (St.meld. nr. 29 (1994–95), s. 23).

Meldingen ble framlagt ikke lenge etter den internasjonale Salamancaerklæringen (UNESCO, 1994). Selv om erklæringen hadde hovedfokus på barn og unge med særlige opplæringsbehov, la den til grunn at inkludering omfatter alle elever, og vektla at utdanningen måtte ta hensyn til og møte de store forskjellene i forutsetninger og behov blant barn og unge:


The fundamental principle of the inclusive school is that all children should learn together, wherever possible, regardless of any difficulties or differences they may have. Inclusive schools must recognize and respond to the diverse needs of their students, accommodating both different styles and rates of learning and ensuring quality education to all through appropriate curricula, organizational arrangements, teaching strategies, resource use and partnerships with their communities (UNESCO, 1994, s. 11–12).



Denne tenkningen er siden fulgt opp av UNESCO gjennom ulike utdanningspolitiske dokumenter. På spørsmålet «What is inclusive education?» svarer UNESCO blant annet:


Inclusive education is a process of strengthening the capacity of the education system to reach out to all learners (…) An ‘inclusive’ education system can only be created if ordinary schools become more inclusive – in other words, if they become better at educating all children in their communities (UNESCO, 2009, s. 8).



Det er i årene som er gått etter at dette ble formulert, blitt pekt på at arbeidet med å bringe intensjonene om inkludering til inkluderende skoler og praksiser, fremdeles har en lang vei fram (Kiuppis & Hausstätter, 2014). I et dokument fra 2024 – 30 år etter at Salamanca-erklæringen forelå – peker UNESCO på at «despite progress since the Salamanca Statement, deep disparities remain» (UNESCO, 2024, s. 3). Et nyere dokument, Utdanning 2030, som Norge har underskrevet, er en forpliktende handlingsplan for å følge opp det fjerde målet i 2030-agendaen for bærekraftig utvikling, som ble vedtatt av FN i 2015 (United Nations, 2015). FNs bærekraftsmål nummer 4 omfatter «å sikre inkluderende og rettferdig utdanning av kvalitet og fremme livslang læring for alle».

I norsk sammenheng har formuleringer på intensjonsplanet om inkluderende opplæring blitt fulgt opp gjennom læreplanverkene etter L97 (Nilsen, 2023). I overordnet del av læreplanverket for fagfornyelsen (LK20) (verdier og prinsipper for grunnopplæringen) – som forelå før siste revisjon av opplæringsloven – er inkludering tydelig markert. Vi ser det i et avsnitt om «identitet og kulturelt mangfold», hvor det uttrykkes at skolen skal «bidra til at hver elev kan ivareta og utvikle sin identitet i et inkluderende og mangfoldig fellesskap» (Kunnskapsdepartementet, 2017, s. 6). Det uttales at «et godt samfunn er tuftet på et inkluderende og mangfoldig fellesskap», og legges vekt på at «en felles ramme gir og skal gi rom for mangfold», (s. 6). I et annet avsnitt om «prinsipper for skolens praksis», er det under deloverskriften «et inkluderende læringsmiljø» framhevet at «i arbeidet med å utvikle et inkluderende og inspirerende læringsmiljø skal mangfold anerkjennes som en ressurs». Det uttrykkes at elevene skal «lære å respektere forskjellighet og forstå at alle har en plass i fellesskapet», og det vektlegges at «når barn og unge møter respekt og anerkjennelse i opplæringen, bidrar det til en opplevelse av tilhørighet» (s. 15).

Trass i at læreplanverkene over flere år har formulerte intensjoner om inkluderende opplæring, ser en også i norsk sammenheng at dette arbeidet møter på utfordringer når intensjonene skal realiseres, og at det er et klart behov for å komme videre med å utvikle inkluderende praksiser i skolen (Bjørnsrud & Nilsen, 2021; Buli-Holmberg & Nilsen, 2023; Olsen et al., 2024).



Inkludering i skolen og samfunnsmessig inkludering

Salamanca-erklæringen pekte på inkluderingens betydning også ut over en skolesammenheng, som et viktig bidrag til å bekjempe diskriminerende holdninger generelt og utvikle et inkluderende samfunn:


Regular schools with this inclusive orientation are the most effective means of combating discriminatory attitudes, creating welcoming communities, building an inclusive society and achieving education for all … (UNESCO, 1994, s. ix).



I norsk kontekst henger prinsippet om inkludering nært sammen med intensjonene om en skole for alle. En slik skole har vært navngitt på ulike måter. Lenge, og så sent som i L97, brukte en benevnelsen «enhetsskolen» («einskapsskulen»), mens en senere mer har talt om en inkluderende «fellesskole» (se f.eks. Meld. St. 20 (2012–2013)). En nyere stortingsmelding uttaler seg om «en fellesskole for vår tid» (Meld. St. 34 (2023–2024)).

Intensjonene om en slik skole kan en finne spor av fra langt tilbake, og de har utviklet seg gradvis over lang tid (Bjørnsrud, 1997; Johnsen, 2015; Nilsen, 2010). En av hovedidéene har over tid vært å utvide og utvikle en felles obligatorisk offentlig skole, slik at den omfatter og samler alle elevgrupper, uavhengig av deres bosted, sosiale bakgrunn, kjønn, evner og forutsetninger og språklig og kulturell bakgrunn. En tidligere oppdeling i ulike opplæringstilbud for ulike samfunns- og elevgrupper, som hadde utviklet seg gjennom årene, skulle forenes til ett felles, obligatorisk og helhetlig skolesystem (Dokka, 1988; Telhaug, 1994). Et tydelig eksempel på dette fra de siste tiårene er at en ordning med egne statlige spesialskoler parallelt med den ordinære skolen ble bygd ned og erstattet av en felles skole for alle barn og unge, uavhengig av deres evner og forutsetninger. En sentral tanke er at alle barn innenfor samme geografiske område skal gå sammen i en lokal grunnskole – i sin nærskole.

Denne utviklingen mot større enhet og fellesskap i skoletilbudet har formelt kommet til uttrykk gjennom både en rekke lovendringer og utvikling av felles nasjonalt læreplanverk for all opplæring.

Om vi går fram til L97, finner vi at også her ble prinsippet om inkludering sett på som viktig ikke bare i en skolesammenheng, men også i en videre samfunnssammenheng:


Einskapsskulen skal femne alle grupper. Skulen er ein felles arbeids- og møteplass. Der kjem elevane saman, lærer av og lever med ulikskap – uavhengig av kvar ein bur, sosial bakgrunn, kjønn, religion, etnisk tilhøyrsle eller funksjonsevne. Einskapsskulen skal gjere sitt til at elevane utviklar evna til å lære, vere og verke saman. Det gjer at skulen er med på å jamne ut sosial ulikskap og skape samkjensle mellom grupper. I eit fleirkulturelt samfunn skal opplæringa fremje likestilling mellom elevar med ulik bakgrunn og motverke diskriminerande holdningar (Kirke-, undervisnings- og forskningsdepartementet, 1996, s. 56).



Intensjonene er at fellesskolen skal medvirke til å motvirke ulikhet og fremme fellesskap. Det gjelder først i skolen, og på det grunnlaget også i samfunnet, ved at barn med ulik bakgrunn kommer sammen og lærer å kjenne og respektere hverandre. Slik sett har hensyn til utjevning av forskjeller og til tilgang til utdanning som en frigjørende kraft for alle vært et sentralt motiv for utviklingen av fellesskolen (Solstad, 2004).



Fellesskolens doble samfunnsoppgave: binde sammen og møte mangfold

Utdanningspolitisk sett har det i omtalen av inkludering i ulike stortingsmeldinger blitt vektlagt at fellesskolen har en dobbel samfunnsoppgave. På den ene siden har det vært uttrykt at skolen «binder oss sammen». «Den er felles» på tvers av ulikheter, og den ses som «et forbilde for resten av samfunnet, fordi den inkluderer alle». På den annen side har en også sett det som nødvendig å «ruste skolen til å møte et større mangfold» ved å skape en bedre kultur for læring for alle elever, slik at en ivaretar forskjellighet (St. meld. nr. 30 (2003–2004), s. 3). Fellesskolen må derfor både inkludere og differensiere. Fellesskap og utjevning skjer ikke gjennom lik opplæring, men gjennom likeverdig opplæring.

Det uttrykkes at fellesskolen skal være et speilbilde av det norske samfunnet, og at den må møte en sammensatt og mangfoldig gruppe barn og unge. Det skaper både utfordringer og gir ressurser: «Mangfoldet gir utfordringer, men er også en ressurs som gir mulighet til å lære av forskjellighet og til å fremme gjensidig respekt og toleranse mellom mennesker med ulik bakgrunn og levesett.» (Meld. St. 20 (2012–2013), s. 11). Det vektlegges at elevmangfoldet må møtes på en inkluderende måte, slik at elevene opplever anerkjennelse og trygghet, og føler tillit til at innsats og utholdenhet gir mestring og læringsopplevelser (Meld. St. 20 (2012–2013), s. 11). Det kan ses som uttrykk for at oppmerksomheten i fellesskolens utvikling over tid mer er flyttet over fra tilgang til en felles opplæringsarena for alle til hva slags opplæring skolen må gi innenfor en felles arena for å kunne møte alle elever (Bjørnsrud & Nilsen, 2021). Det viser at fellesskolen har en krevende oppgave i både å skulle virke samlende og møte ulikhet.



Inkludering krever avveining mellom fellesskap og tilpasning

Den doble oppgaven gjør at fellesskolen må bygge sin opplæring på en avveining mellom hensyn til fellesskap og tilpasning. Det kommer tydelig til uttrykk i L97 i dens omtale av enhetsskolen og inkluderende opplæring. Her tales det om avveiningen mellom å la barn vokse inn i et samfunn og å la dem utvikle sin selvstendighet: «Å vekse opp vil seie å vekse inn i felleskulturen samtidig som ein utviklar særpreg og eigenart» (Kirke-, undervisnings- og forskningsdepartementet, 1996, s. 55). Fellesskapet det tales om i L97, omfatter flere dimensjoner. Det dreier seg om et samordnet skolesystem med den samme strukturen og det samme skoleløpet over hele landet. Det dreier seg videre – og mer sosialt sett – om at skolen skal utgjøre en felles arbeids- og møteplass for alle elever. Det dreier seg også – og mer faglig sett – om at elevene møter et visst felles innhold gjennom å følge det samme læreplanverket, møte de samme fagene og ta del i et felles kunnskaps-, kultur- og verdigrunnlag. I særlig det siste – det som dreier seg om et felles innhold – ligger det en vanskelig avveining og muligheter for spenning.

Derfor var L97 også klar på at «einskapsskolen må opne for mangfald og variasjon». Det ble tydelig sagt at samtidig som læreplanene for fagene gir det felles faglige innholdet, er individuell tilpasning nødvendig for at alle elever skal få et likeverdig tilbud. Det krever at alle sidene ved opplæringen blir lagt til rette med tanke på elevenes ulike forutsetninger (s. 58). I den stortingsmeldingen som dannet grunnlaget for fastsettingen av L97, ble denne avveiningen mellom fellesskap og tilpasning vektlagt ved at «behovet for individuelle utfordringer skal balanseres mot nødvendigheten av felles opplevelser og erfaringer i en inkluderende skole» (St. meld. nr. 29 (1994–95), s. 23).

Denne avveiningen er blitt videreført i de påfølgende læreplanverkene og i ulike utdanningspolitiske dokumenter. I en stortingsmelding spør Kunnskapsdepartementet: «Hva er inkludering?», og svarer selv slik, og på en måte som særlig framhever opplevelsen av fellesskap:


Inkludering i barnehage og skole handler om at alle barn og elever skal oppleve at de har en naturlig plass i fellesskapet. De skal føle seg trygge og kunne erfare at de er betydningsfulle, og at de får medvirke i utformingen av sitt eget tilbud (Meld. St. 6 (2019–2020), s. 11).



I en annen og tidligere stortingsmelding ble særlig tilpasning vektlagt som en sentral del av hva inkludering er:


I den enkelte barnehage og skole betyr inkludering at man aktivt tar hensyn til barn og unges ulike forutsetninger og evner, både i organisering og pedagogikk. Derfor forutsetter opplæringsloven at utdanningssystemet skal være likeverdig og tilpasset den enkeltes forutsetninger og evner. Det krever gode læringsmiljøer hvor elevene opplever både det faglige og det sosiale fellesskapet som utviklende og godt. I noen sammenhenger krever det også utstrakt individuell tilrettelegging (Meld. St. 18 (2010–2011), s. 8).



Samlet sett har samspillet mellom fellesskap og tilpasning som sentralt i inkluderende opplæring blitt framhevet over tid, men likevel – som det pekes på i de følgende avsnittene – med noe ulik vektlegging. I læreplanverkene etter L97 er det snakk om kontinuitet mer enn om endringer (Bjørnsrud & Nilsen, 2021; Faldet et al., 2022). Det har hele tiden vært tale om at inkludering dreier seg om en tosidighet: å møte mangfold og å utvikle fellesskap for alle (Nilsen, 2017a).



Inkludering i et utdanningspolitisk perspektiv

Selv om fellesskolen skal ivareta både individ- og fellesskapshensyn, kan det reises spørsmål om det over tid har skjedd en endret vektlegging mellom disse hensynene. Aasen viser i kapittel 2 hvordan norsk utdanningspolitikk, gjennom ulike reformfaser og under innflytelse av ulike kunnskapsregimer, i stor grad har hegnet om et offentlig, enhetlig utdanningssystem og en inkluderende skole. Aasen peker samtidig på et skifte fra et sosiologisk perspektiv med sterk vekt på like livssjanser for alle innbyggere og like resultater mellom samfunnsgrupper til et psykologisk perspektiv med vekt på verdsettelse av individuell autonomi, valgfrihet og individuelt mangfold. Det viser seg gjennom nyere reforminitiativer som har lagt mer vekt på utdanning som møter den enkeltes opplærings- og utviklingsbehov. Samtidig som det i inkluderingssammenheng er avgjørende å ivareta den enkeltes behov og interesser, er det slik at hvis utdanning i økende grad blir definert som et privat gode på bekostning av et felles samfunnsgode, vil det kunne utfordre det som tradisjonelt har rammet inn forståelsen av en inkluderende skole i vårt land.



Mulige inkluderende og ekskluderende konsekvenser av skolepolitikken

Lillejord omtaler i kapittel 3 hvordan en nyliberal retning har påvirket skolepolitikken over store deler av verden. Den preges av en tendens til å sammenligne skoler med bedrifter og til å betone at markedsstyrte konkurranseprinsipper også burde gjelde for skoler. Nyliberal politikk har tendert til å betrakte elevenes målbare læringsresultater som skolens «overskudd», og det inspirerte til innføring av nasjonale prøver og etableringen av et nasjonalt system for kvalitetsvurdering tidlig på 2000-tallet. Politikernes interesse for skolens bidrag til elevenes læring bidro til at det ble utviklet skolebidragsindikatorer som gir en indikasjon på hvor mye den enkelte skole bidrar til elevenes læring. Et spørsmål er om slike systemer fremmer en inkluderende skole eller om de gjør skolen mer ekskluderende. Lillejord viser samtidig til en klar utviklingstrend, hvor politikere har beveget seg fra å mene, rundt år 2000, at skolene burde settes under press ved at man offentliggjorde resultater og rangerte skolene, til å rette oppmerksomheten mot kvalitetsutvikling i stedet for kvalitetsvurdering tjue år senere.



Inkludering og ekskludering under kunnskapssamfunnets betingelser

Frønes peker i kapittel 4 på at moderne kunnskaps-/kompetansesamfunn er mulighetssamfunn, men også høyterskelsamfunn, der de allmenne inngangstersklene er høye. Frafall og utenforskap, som forteller om manglende mestring av skole og yrkesliv, har vokst fram i høyterskelsamfunnet. En grunnleggende oppgave for skolen er å sikre at alle elever møter kunnskapssamfunnets krav til basiskompetanse. Kunnskapssamfunnets inkluderingsproblematikk peker både mot inkludering i skolesamfunnet, hvor skolevegring og sosiale problemer framtrer som økende, og i det videre samfunn, hvor manglende basiskompetanse forhindrer inkludering på ulike arenaer, og der yrkeslivet er den grunnleggende arenaen. Inkludering krever mestring av kunnskapssamfunnets inngangsterskel, det nødvendige basisnivået. Frønes peker på at årsaker til at barn og ungdom mestrer eller ikke mestrer skolen, varierer med samspillet mellom en rekke forhold, fra familie og genetikk til sosiale omgivelser og kvalitet på skolen. Det synes som om sosial ekskludering i stor grad er forankret i mangel på det som er kalt basiskompetanse. I kunnskaps-/kompetansesamfunnet er skolens betydning for videre livsløp størst for de som ikke mestrer den, og utenforskap den grunnleggende individuelle og samfunnsmessige trussel.




Utfordringer i skolens møte med et stort elevmangfold


Strever fellesskolen med å være en skole for alle?

L97 og senere læreplanverk har uttrykt som en sentral ambisjon at skolen skal være for alle, og dermed ha evne til å møte hele elevmangfoldet. Det gjelder uavhengig av elevenes sosiale bakgrunn, kjønn, kulturell og etnisk bakgrunn eller deres funksjonsevne. Det er avgjørende for skolens evne til å virke inkluderende. Samtidig som dette er ambisjoner som har vært uttrykt i styringsdokumenter for skolen gjennom mange tiår, har forskning vist at skolen har klare utfordringer med å fungere slik i praksis. En del elever synes å falle utenfor, og klare sosioøkonomiske, kjønnsmessige og geografiske forskjeller i læringsutbytte og skolekarriere gjør seg gjeldende. Skolen strever også med å virke inkluderende overfor mangfoldet i elevenes evner og forutsetninger (Nilsen, 2017b). Det gjør at noen elever kan oppleve at skolen ikke passer for dem, eller at de ikke passer inn i skolen (Bjørnsrud & Nilsen, 2021).

Dette framgår også av stortingsmeldinger som ut fra forskning viser til klare kvalitetsforskjeller mellom elevgrupper. Det gjelder blant annet ved omtale av behov for tiltak for sosial utjevning og inkludering (St. meld. nr. 16 (2006–2007)). Det er blitt pekt på at «ikke alle barn og elever får den hjelpen de trenger», og at mange får hjelp for sent. Det har skapt økt behov for tidlig innsats og inkludering (Meld. St. 34 (2023–2024), s. 9–10). I en melding fra 2024 framheves ulike negative utviklingstrekk knyttet til læringsresultater og økende forskjeller mellom elever, økende utfordringer i skolemiljøet, økende vold, økende skolefravær og synkende motivasjon blant elevene. Forskjellene følger blant annet sosiale og kjønnsmessige skillelinjer, og omfatter også barn med innvandrerbakgrunn (Meld. St. 34 (2023–2024)).



Hvis skolen for barns beste fantes – å skape en skole som inkluderer alle

I kapittel 5 tar Befring opp muligheter til å utvikle en skole som er til barnets beste, og som dermed vil være i stand til å inkludere alle. Dette medfører et grunnleggende krav til skolen om å ivareta barns behov for læring på en god måte, for derved å fremme deres utvikling og motvirke læringshindrende forhold og faktorer. Skolen for barns beste må bygge på en av læringens grunnlover: Å lykkes med læringsoppgaver gir mestringsglede, som igjen vil medføre motivasjon og engasjement for mer læring. Samtidig kan sårbarheten ved læringsprosessen vise seg ved negative og nedverdigende tilbakemeldinger, som lett kan føre til at barn og unges læring bremses, stopper opp eller går i en uønsket retning. Det framstår som viktig å ivareta barns behov for trygghet og velferd, og beskytte elevene mot risikofaktorer i skolen. Mulighetene for utvikling av skoler for barnets beste kan styrkes ved i praksis å vektlegge pedagogiske kvaliteter som handler om å skape et inkluderende fellesskap, og å styrke elevenes livsmestrende ressurser, med kreative evner, pågangsmot og læringslyst.

Det forutsetter skoler med kvalitetsbevisste ledere og lærere, som er reflekterte og bevisste på å virkeliggjøre slike kvaliteter.



Inkludering og ekskludering i skolens møte med sosial ulikhet

Det har lenge vært uttrykt at skolen skal være en like god skole for barn fra alle sosiale lag, og at den må bidra til sosial utjevning ved at alle elever fra tidlig av inkluderes i gode læringsprosesser. Skolen strever imidlertid med å få det til å fungere slik (jf. blant annet St. meld. nr. 16 (2006–2007)). Rapp tar i kapittel 6 opp mekanismer og prosesser som bidrar til inkludering og ekskludering i skolen, med fokus på hvordan sosial ulikhet påvirker elevenes muligheter og begrensninger i og gjennom utdanningssystemet. Gjennom analysen av strukturelle, organisatoriske og individuelle faktorer pekes det på hvordan normer, verdier og politiske prioriteringer kan hindre en inkluderende praksis. Det skisseres hvordan utdanningssystemets normer og verdier kan forsterke sosial ulikhet, og hvordan motstridende politiske målsettinger ofte fører til utilsiktet ekskludering. Blant annet vises det til hvordan politiske reformer med vekt på målstyring og standardisering skaper press på skoler og lærere, noe som kan bidra til at skoler prioriterer resultatorientering framfor tilpasning til elevenes mangfoldige behov. Resultatet blir at elever som allerede er utsatt for risiko for ekskludering, marginaliseres ytterligere.



Kjønnsforskjeller i skoleprestasjoner – en inkluderingsutfordring?

I kapittel 7 presenterer og drøfter Fylling kjønnsforskjeller i skoleprestasjoner samt noen utfordringer som på en slik bakgrunn kan oppstå ved inkludering og ekskludering. Teksten viser spesielt til kjønnsforskjeller i skoleprestasjoner og den store andelen gutter som får spesialundervisning i skolen. Det kommer fram at kjønnsforskjellene i skoleprestasjoner både er betydelige, godt dokumenterte og stabile over tid. Samtidig er det med momenter om at det er vanskelig å finne støtte i forskning for at kjønnsforskjeller i seg selv representerer en inkluderingsutfordring i norsk skole. Det vises til at begrepet utenforskap inneholder både subjektive og objektive dimensjoner. På en slik bakgrunn er dette ordet relevant for å forstå prosesser med inkludering og ekskludering av elever. Det legges vekt på at sammenhenger mellom elevers resultater på skolen og deres erfaringer med utenforskap er komplekse. Det hevdes at disse relasjoner neppe kan dokumenters gjennom enkle statistiske sammenhenger mellom kategorier.



Skolens møte med språklig og flerkulturelt mangfold – inkluderende eller ekskluderende?

I kapittel 8 drøfter Øzerk og Øzerk skolens møte med språklig og flerkulturelt mangfold og hvordan dette kan virke både inkluderende og ekskluderende. Det pekes på hvordan kulturforståelse, gruppeidentitet og sosialisering, epistemisk urettferdighet, fordommer og stereotypier kan forme elevenes skolehverdag og læreprosesser. Det framheves at lærere og skoleledere må forstå og håndtere det kulturelle mangfoldet blant elevene på en måte som fremmer alles beste. For å sikre at elever opplever tilhørighet og mestring, må skolen ha en helhetlig tilnærming som fremmer sosial og kulturell forståelse. Det omfatter en bevissthet om hvordan språk og kommunikasjonsmønstre kan påvirke elevenes identitet og følelse av tilhørighet. For at skolen skal være en virkelig inkluderende institusjon, må den ikke nøye seg med å erkjenne utfordringene som mangfoldet innebærer, men aktivt arbeide for å skape en bedre skolehverdag hvor alle elever opplever at de blir sett, hørt og verdsatt, og at de utvikler en grunnleggende følelse av psykologisk trygghet.



Inkluderingsutfordringer i skolens møte med elever med rett til individuelt tilrettelagt opplæring – skolelederes erfaringer

I kapittel 9 beskriver Nilsen hvordan opplæringstilbudet for barn og unge med en funksjonshemming gradvis har beveget seg fra segregering til integrering og videre til et ideal om en inkluderende opplæring for alle. En intervjuundersøkelse blant rektorer i grunnskolen tyder på et klart utviklingsbehov for at opplæringen skal virke og oppleves inkluderende også av elever med rett til individuelt tilrettelagt opplæring (ITO). Et organisatorisk fellesskap hvor også elever med ITO deltar, oppleves som krevende å realisere, og forutsetter omfattende pedagogisk differensiering og kompetanseinnsats. Rektorene erfarer behov for organisatoriske løsninger også utenfor klassens ramme, deriblant skoleeksterne tilbud i spesialavdelinger og alternative opplæringsarenaer. Når det gjelder inkluderingens sosiale dimensjon, oppleves det at noen elever med ITO faller utenfor. Enkelte utsettes for stadig plaging fra medelever og en krevende skoletilværelse. Elever med utagerende atferdsvansker framheves som særlig utfordrende. Hva angår den faglig-kulturelle dimensjonen, peker rektorene på at følelsen av å komme til kort og mislykkes faglig kan være tydelig for noen elever.




Utfordringer innenfor skolens fellesskap


Inkludering forutsetter lokalt handlingsrom

For å møte elevmangfoldet med den nødvendige variasjon og tilpasning, trengs et lokalt handlingsrom. Det krever en nøye gjennomtenkt balanse i styringen ovenfra og nedenfra i den enkelte skole. Styringen fra sentralt hold gjennom lov og læreplanverk må da gi skoler og lærere muligheter til å møte ulikhetene i elevers evner og forutsetninger gjennom lokal og individuell tilpasning (Bjørnsrud & Nilsen, 2023). Det forutsetter en tiltro til profesjonelt skjønn og handlingsvalg. Det sentralt fastsatte regelverket må da ikke styre for langt og for detaljert, men gjennom noen rammer og retningslinjer som gir skoler og lærere et tilstrekkelig skjønns- og handlingsrom. Et slikt handlingsrom er vektlagt i overordnet del av læreplanverket for fagfornyelsen (LK20). Det er knyttet til at lærerne individuelt og som profesjonsfellesskap forvalter et ansvar for å utøve skjønn ut fra en faglig dømmekraft om hvordan de gjennom planlegging og gjennomføring av opplæringen best mulig kan støtte elevens læring og utvikling.

Analyser av læreplanverkene for grunnskolen fra 1974 og framover viser at det har vært stor variasjon og til dels uklarheter i hva handlingsrommet har bestått i, og hvordan det har vært kommunisert (Bjørnsrud & Nilsen, 2011). Det gjelder særlig handlingsrommet, og i det hele tatt de pedagogiske rammene, for spesialundervisning/ITO (Nilsen, 2014). Når det gjelder læreplanverket for fagfornyelsen (LK20), er det reist tvil om hvor stort det handlingsrommet som omtales i overordnet del egentlig er når en kommer til det mer konkrete arbeidet med læreplanene for fag. Det gjelder både med tanke på mulighetene til tilpasning av den ordinære opplæringen i klassen og av opplæringstilbudet for elever med rett til spesialundervisning/ITO (Bjørnsrud & Nilsen, 2023).



Tradisjon for samarbeid om skolens læreplandokumenter

Når det gjelder skolens fellesskap viser denne boka til at intensjoner om inkludering for alle elever og gjennomføring i praktisk virkelighet likevel fører til ekskludering av for mange elever. De ulike formene for samarbeid innenfor fellesskapet, som er ønskelige i de nasjonale dokumentene, er som kjent idealer og ikke realiteter i hverdagen. Tilrettelegging av læringsmiljø skaper utfordringer innenfor mange områder og aktører. Både skoleeier, skoleledere og lærere møter i sine samspill innenfor profesjonsfellesskapet muligheter og hindringer i arbeidet for en inkluderende skole. Utfordringene ligger i å skape en balanse mellom innholdet i de nasjonale styringsdokumenter og et samarbeid i fellesskapet for å inkludere elever og stadig minske antallet elever som blir ekskludert.

Det har lenge vært nasjonale intensjoner om at samarbeid i skolesektoren skal være grunnleggende for utvikling av en stadig bedre tilpasset skole for elevenes læring og inkludering. Dette er blant annet tydelig i L97 hvor det heter:


Planlegging, gjennomføring og vurdering av den samla verksemda i skulen krev felles innsats. Alle som har sitt virke i skulen, må ta del i dette arbeidet, lære av kvarandre og koordinere innsatsen. Samarbeid er med på å kvalitetssikre læringsmiljøet (Kirke-, undervisnings- og forskningsdepartementet, 1996, s. 62).



Det vises til at prinsippet om tilpasset opplæring skal komme til uttrykk i arbeidet innenfor skolens organisasjon. Grunnskolen som fellesskap blir beskrevet som å være inkluderende, og det er et krav at alle elever i utgangspunktet skal få opplæringen sin i på hjemstedet og ha tilhørighet i et klasse- og elevfellesskap. Innenfor det lokale samfunnet vektlegges det at skolen må være en aktiv og «levande kulturinstitusjon», og at skolen må dra nytte av nærmiljøet og de muligheter for læring som finnes der. Denne læreplanen legger også vekt skolens samarbeid for å tilrettelegge for gode overganger mellom barnehagen og skolen. Skolen skal skape felles referanserammer gjennom et innhold med nasjonal kultur og internasjonal kunnskapskultur. Vektleggingen av samarbeid er videreført også gjennom de etterfølgende læreplanverkene.



Profesjonsfellesskap med refleksjoner for elevenes læring

I fagfornyelsen (LK20) finnes klare formuleringer om at skolen er en samfunnsinstitusjon som er forpliktet til å tilrettelegge og praktisere prinsippene om likeverd, tilpasset opplæring og inkludering. I overordnet del under del 3.5 Profesjonsfellesskap og skoleutvikling blir det sett som et felles ansvar for skoleeiere, skoleledere og lærere at skolens praksis er i samsvar med det nasjonale læreplanverket. Det heter:


Lærerprofesjonen bygger sin profesjonsutøvelse på felles verdier og et felles forsknings- og erfaringsbasert kunnskapsgrunnlag. Profesjonen og den enkelte lærer forvalter et ansvar for å utøve skjønn i komplekse spørsmål. Lærere og ledere utvikler faglig, pedagogisk, didaktisk og fagdidaktisk dømmekraft i dialog og samhandling med kolleger.



Forskning tyder på at felles refleksjon mellom skolens lærere og mellom ledelse og lærere styrker skolens muligheter for inkluderende opplæring (Bjørnsrud & Nilsen, 2019). Ledelse av skolen og lærerarbeid i profesjonsfellesskap foregår der lærere reflekterer over, vurderer og videreutvikler sin dømmekraft og praksis i dialog og samhandling med kollegaer. I opplæringsloven (2023, § 2-6) heter det at eleven har rett til å gå på en grunnskole i nærmiljøet, og at den enkelte kommune kan gi forskrift om skolekretser, og at kommunen kan legge særlig vekt på hvilken «skole som ligg nærast heimen.» Det skal videre blant tas hensyn til topografi, trafikk og kapasiteten på skolene, og det skal tilrettelegges for at barn i samme nabolag får gå på felles skole.

Godt og systematisk samarbeid mellom barnehage og skole, mellom de ulike nivåene i opplæringsløpet, og mellom skole og hjem bidrar til å lette overgangen mellom trinnene. Også i LK20 vektlegges de felles referanserammene som viktig for den enkeltes tilhørighet i samfunnet. Det skaper samhold og forankrer den enkeltes identitet i et større fellesskap og i en historisk sammenheng. En felles ramme gir og skal gi rom for mangfold, og elevene skal få innsikt i hvordan vi lever sammen med ulike perspektiver, holdninger og livsanskuelser. De erfaringene elevene får i møte med ulike kulturuttrykk og tradisjoner, bidrar til å forme deres identitet. Et godt samfunn er tuftet på et inkluderende og mangfoldig fellesskap.



Skoler i store og små lokalsamfunn som arenaer for inkludering

En utfordring innenfor fellesskapets interesser er sammenslåing av skoler for mer effektiv organisering og bedre økonomi, og dette drøftes i kapittel 10 av Nyhus og Nordkvelle. Forskning fra enkelte miljøer får fram empiri om såkalte ideelle størrelser på skoler og optimale læringsutbytter og inkluderende undervisning for elever. Denne type forskning fører til nedlegging av mange mindre skoler i små lokalsamfunn, som får mindre attraktive nærmiljøer med etterfølgende sentralisering.

I dette kapittelet vises det til forskning om at inkludering i skolen til dels er uavhengig av størrelsen på lokalsamfunn og skoler. Det handler om at utnytting av potensialer for inkludering er et resultat av det komplekse samspillet mellom struktur, kultur og aktører. Hva er det aktørene i lokalsamfunnet egentlig vil med skolen sin? I den sammenhengen presenteres ulike måter å være skoleeier på, eller sagt på en annen måte, ulike forventningshorisonter skoleeierne har. Det blir identifisert en toneangivende forventningshorisont dominert av en instrumentell tenkning.



Prestasjonsskole og/eller omsorgsskole – inkludering og utfordringer med barn og unges psykiske helse

I kapittel 11 drøfter Juveli, Tjernsmo og Peters utfordringer med å tilrettelegge for balansen mellom innholdet i skolen og prestasjon og læring når det gjelder barn og unges psykiske helse. For å tilrettelegge for faglig læring og sosial og emosjonell utvikling må skoleledere og lærere samarbeide for å skape trygge og inkluderende læringsmiljøer. Sagt på en annen måte har skolen som oppgave å tilrettelegge for tilpasset læring samtidig som den møter utfordringer knyttet til økende psykiske helseplager blant barn og unge. Lærerrollen kombineres med omsorg og mestring for å møte faglige krav og skape mulighet for læring og utvikling. Læreren har en utfordrende rolle med oppgaver for å ta hensyn til behovene hos den enkelte elev, og for å finne balanse for inkludering inn i både det faglige og sosiale fellesskapet.



Inkludering og ekskludering i lys av mobbing, trakassering og teknologi

Det er en sentral oppgave for skolen å forebygge mobbing og krenkelser samt å stoppe slike hendelser hvis de likevel oppstår. Forskning viser at mobbing hindrer både sosial og faglig inkludering. Læringsmiljøet generelt kan rammes negativt samtidig som de elevene som blir involvert i mobbehandlingene, gjerne opplever utenforskap.

I kapittel 12 av Egeberg handler det om inkludering og ekskludering i digitale sammenhenger. Funnene i dette kapittelet drøftes opp mot teori og tidligere forskning. Som utgangspunkt for analyser benyttes et datasett som synliggjør læreres oppfatninger om bruk av nettbrett og andre digitale læringsressurser i inkluderingsarbeidet i skolen. Studiens analyser viser at lærerne ser nettbrett og andre digitale læringsressurser som nyttige i arbeidet med inkludering av alle elevene. Imidlertid er det variasjon mellom variablene og spredning innad i mange variabler.

Spredning i lærersvarene og oppfatningene om inkludering gjennom nettbrett og andre digitale læringsressurser viser at innholdet i svarene varierer en god del. Kjønn og ansiennitet samvarierer heller ikke med variablene i noen meningsfull grad, og profesjonsfaglig digital kompetanse virker heller ikke å være en særlig sentral faktor.



Ledelse som samhandling om inkluderende praksiser i videregående skole

Ballangrud og Stenshorne redegjør i kapittel 13 for ledelse av inkludering ut fra en vid tilnærming. Forfatterne undersøker hva som gjøres, hvordan det samarbeides om utvikling av inkluderende praksiser, og hvilke utfordringer arbeidet kan innebære i en videregående skole. Det er gjennomført intervju med rektor, ledergruppen, avdelingsleder for kroppsøving, lærere og skoleeier. Forfatterne finner at skolens utviklingsarbeid framstår som en viktig fellesoppgave. Empirien viser en distribuert ledelse med et tydelig mellomledernivå som skaper retning og bidrar til demokratiske dialoger. I dette fellesskapet skapes gode vilkår for utvikling av ledelsesstrukturene, relasjonene og inkluderende praksiser.

Forskning viser at skolelederes oppgaver og roller i arbeidet med å lede lærings- og utviklingsoppgaver blir sett på som kompliserte og vanskelige (Aas et al., 2024). Det er et lederansvar å skape lokale prosesser som muliggjør etablering av strukturer og rutiner for utvikling av skolens team. En systematisk samhandling innenfor profesjonsfellesskapet øker muligheter til elevenes gjennomføring. En distribuert ledelsesstruktur med et tydelig mellomledernivå kan bidra til tettere kommunikasjon, refleksjon og en delingskultur med kollektivt fokus for å utvikle en mer inkluderende praksis. Samspill i kollegiet krever gode relasjoner mellom de som ledes og lederne.



Profesjonsfellesskap med muligheter og hindringer for inkludering

I arbeid innen profesjonsfellesskapet skal skolelederne ivareta intensjonene med nasjonale læreplaner og andre styringsdokumenter og gjennomføre prosesser med utviklingsarbeid i lærerarbeidet. Dette er temaer som drøftes i kapittel 14 av Bjørnsrud og Egeberg. Lærerprofesjonens handlingsrom innenfor nasjonale føringer og frihet fra detaljstyring med handlingstvang er en bærebjelke for å tilrettelegge for elevenes læring. Forskning om skoleledernes roller og oppgaver viser variasjoner av styrende og tilretteleggende ledelse (Valle et al., 2023). Samtidig kan faktorer som læreres pedagogiske kompetanse, kommunens økonomi, holdninger i fellesskapet og skolekultur føre til både inkludering og ekskludering. Begrepet profesjonsfellesskap, som brukes i overordnet del av fagfornyelsen (LK20), er et sentralt grunnlag i skoleledere og læreres arbeid for elevenes læring. Arbeidet i skolen medfører aktiv deltakelse med individuell og kollektiv refleksjon for tilrettelegging av praktiske handlinger for elevenes læring. Det finnes imidlertid ingen entydig definisjon av hva som menes med begrepet profesjonsfellesskap (jf. Emstad & Birkeland, 2020).



Noen utfordringer

I media kommer det stadig fram utfordringer i lærerrollens oppgaver og for den profesjonelle lærer. I nettavisen til Utdanningsnytt den 12. januar 2025 vises det til en undersøkelse gjennomført av Utdanningsforbundet i Trøndelag hvor 1432 lærer deltok, og 74 % av dem var kontaktlærere. Der kommer det fram at 9 av 10 kontaktlærere mener de har for lite tid til å følge opp elevene. Halvparten sier at de ikke ville valgt å være kontaktlærer dersom de fikk velge. Det kommer samtidig fram i artikkelen at lærerne i Trondheim er pålagt å arbeide med ganske omfattende oppgaver innenfor renhold i arbeidstiden. Det heter at «Lærernes kompetanse er undervisning, men den tiden spises opp av alle mulige andre oppgaver grunnet dårlig økonomi i kommunene. Når lærere må bruke tid på renhold, blir undervisningstilbudet dårligere». Artikkelen viser tydelig at lærerrollen også kan inneholde pålagte arbeidsoppgaver som ikke er koblet til læreres utdanning og profesjonelle kompetanse. Elevenes læring for inkludering får mindre oppmerksomhet på grunn av byråkratiske kommunale føringer.

I Khrono den 9. januar 2025 vises det til at det er lave søkertall til norske lærerutdanninger, og at bare 30 % av studentene fullfører utdanningen på normert tid. Studenter opplever at mediene er fulle av historier om lærere som utsettes for vold, trusler og trakassering i arbeidshverdagen. Lærere blir slått, sparket eller spyttet på, og det er ikke isolerte hendelser eller overdrevne fortellinger, men hverdagen i skolen som mange må forholde seg til. Det framheves at studenter i lærerutdanningen blir skremt av praksisperiodene, og at flere slutter etter å oppleve at de ikke klarer arbeidet i lærerhverdagen.

Artikkelen har tydelige meninger om at den norske skolen har en utfordring med manglende respekt for læreren. Dette er med på å skape lave søkertall til lærerutdanningen og fører til frafallet i den. Det hevdes at det er et samfunnsproblem at stadig flere elever slår, truer eller trakasserer lærere og medelever.

I Aftenposten den 4. mars 2025 skriver en lærer under overskriften «En lærers oppsigelse» om at han gir seg etter 21 år i klasserommet, på grunn av hva skolen har utviklet seg til å bli de siste 20 årene. Han mener utviklingen vitner om en feilslått skolepolitikk. Læreren viser til at kunnskapen blant elevene går ned, og det samme gjør trivselen og motivasjonen. Derimot har mobbetallene og voldshendelser skolen økt de senere årene. Han uttrykker at både flertallet av lærerne og eksperter på feltet vil redusere testing av elever og fjerne den lite relevante nasjonale prøven. En vesentlig og avgjørende erfaring fra hans side er følgende:


Jeg er lei av å kjenne på at både elevene og jeg er objekter som skal måles og veies, og av å være svar skyldig i møte med elever som ikke når opp i skolen. Elever som fra tidlige skoleår blir kategorisert som «hengende etter» og «svakt presterende». Jeg har møtt for mange ungdomsøyne hvor gnisten fra vitebegjæret de hadde i førsteklasse, har sluknet fullstendig. (…) Legger man til teoretisering, mål- og resultatstyring, testing, prestasjoner og konkurranse, så har man oppskriften på en skole der for få elever opplever mestring. Resultatet er at nesten 20 prosent av elevene ikke klarer å fullføre egen skolegang. Hvert år.



Lærerens opplevelse er at læreres innflytelse på egen profesjon er blitt vingeklippet, og at de i dag knapt har innflytelse på innholdet i skolen. Han mener det er for stor avstand mellom de som avgjør skolens rammer og innhold, og lærerne som skal utføre mandatet som er nedfelt i opplæringsloven. Han sier at tillit er byttet ut med kontroll.

Disse aktuelle eksemplene fra media hører med til utfordringer skolens fellesskap møter når de tilrettelegger for en inkluderende skole. De viser oss temaer som oppleves som konfliktfylte av de som har sitt arbeid i skolen. Hverdagen handler noen ganger om at skoleledere og lærere føler mindre respekt for yrket, og at det har mindre verdi for samfunnet. Dette er problemstillinger som det også vises til i denne boka. Innholdet i den viser til mange utfordringer skolen har i et samfunnsperspektiv, med elevenes mangfold og i skolens fellesskap.




Spenninger innenfor ulike dimensjoner ved fellesskolen

Telhaug (1994) har pekt på fire sentrale dimensjoner ved enhetsskolen som også kan ha fornyet aktualitet for drøftingen av fellesskolens situasjon i dag, og for utviklingen framover. Det gjelder også for arbeidet med å utvikle en inkluderende skole. Disse dimensjonene kan ses i forlengelsen av omtalen av enhetsskolen/fellesskolen i L97 og dens retningslinjer om fellesskap og tilpasning (Kirke-, undervisnings- og forskningsdepartementet, 1996, s. 56–60). Samtidig er det i tilknytning til L97 også blitt pekt på at disse dimensjonene bærer i seg ulike spenninger og dilemmaer (Bjørnsrud, 1997, 1999). Dette er spenninger og dilemmaer som også har vært aktuelle i relasjon til de etterfølgende læreplanverkene, og deriblant også læreplanverket for fagfornyelsen (LK20). Samtidig kan det være en nær sammenheng mellom de fire dimensjonene.


Fellesskolens ressursdimensjon

Det ene dimensjonen er en ressursdimensjon. Den innebærer at det skal være grunnleggende likhet i de ressursene som settes inn i skolen, slik at de bidrar til like god kvalitet i skolen over hele landet. Ulikheter i skatteinngang og kommuneøkonomi kan imidlertid skape ulike muligheter til ressursinnsats mellom kommuner. Dette avhenger også av lokale prioriteringer internt i den enkelte kommune mellom ulike sektorer. En har over år sett at den ressursmessige situasjonen sammen med elevtallsutviklingen kan føre til endringer i den lokale skolestrukturen, både med skolenedleggelser og etablering av nye skoler. Slike variasjoner og endringer kan skape forskjeller i vilkårene for å gi elever i ulike kommuner og skoler et like godt opplæringstilbud. Det gjelder blant annet elevenes rett til å gå på en skole i nærmiljøet.

Kunnskapsdepartementet har pekt på store kvalitetsforskjeller mellom kommuner og skoler: «Hvilken kommune elevene bor i, og hvilken skole de går på, har betydning for hvor mye de lærer på skolen» (Meld. St. 6 2019–2020). Dette synes å avhenge av ulike faktorer som påvirker hvordan kommuner og skoler bidrar til elevenes læring og utvikling. En av faktorene kan være store forskjeller i ressurser, noe som kan skape geografiske ulikheter i fellesskolens kvalitet og begrense mulighetene til å utvikle en inkluderende skole på tvers av elevenes bosted.



Fellesskolens sosiale dimensjon

En annen dimensjon ved fellesskolen er en sosial dimensjon. Den har som før nevnt å gjøre med at skolen samler mangfoldet av elevbakgrunner og -forutsetninger, og at den sikter mot å være en felles arbeids- og møteplass som skal utvikle samhold mellom grupper.

På grunnlag av forskning har Kunnskapsdepartementet tidligere vist til at arbeidet med inkludering hemmes av at de fellesskapene barn møter i skolene, har store kvalitetsforskjeller, også av sosial art. Selv om de fleste elevene synes å trives på skolen og opplever mestring og faglige utfordringer, er det en god del elever som har sosiale utfordringer og problemer. Det er for mange som har høyt skolefravær, og noen utvikler skolevegring. En rekke elever opplever å bli mobbet, og en rekke barn har psykiske plager. Det går ut over trivsel og læring, og tyder på at en god del elever opplever problemer i samværet med andre (Meld St. 6 (2019–2020)).

Slike sosiale problemer framheves også i en nyere stortingsmelding fra Kunnskapsdepartementet, der det tales om «bekymringsfulle trekk i elevens opplevelse av skolemiljøet» (Meld. St. 34 (2023–2024)). Det vises til en negativ utvikling i trivsel, kjedsomhet og skulking på skolen og synkende motivasjon blant elevene. Det rapporteres om et økende antall elever som mobbes, og også om mer vold og utfordrende atferd blant elevene. Det har blitt flere elever med bekymringsfullt skolefravær. Det vises videre til at departementet har mottatt opplysninger fra ansatte i skoler og kommuner om følgende:


(…) det har blitt et mer krevende miljø blant en del elever etter koronapandemien. Det nevnes også at elevene har lavere utholdenhet, at flere elever viser utfordrende atferd og at skolene må bruke tid på å håndtere konflikter som utspiller seg i sosiale medier på fritiden (Meld. St. 34 (2023–2024), s. 23).



Dette peker mot klare spenninger mellom intensjoner og realiteter i utviklingen av fellesskolens sosiale dimensjon, som fører til store forskjeller i elevenes skolesituasjoner. Med henvisning til slike og lignende utviklingstrekk har Bjørnsrud og Nilsen (2021) stilt spørsmål om vi har å gjøre med en skole for «alle», eller om det det dreier seg om en skole for «de fleste» eller for «mange».



Fellesskolens faglige og kulturelle dimensjon

Den tredje dimensjonen ved fellesskolen er en faglig og kulturell dimensjon der skolen skal gi elevene del i et felles kunnskaps-, kultur- og verdigrunnlag, slik at de får del i noen felles referanserammer. Konkret kommer dette til uttrykk i læreplanverkene gjennom at elevene skal arbeide med de samme fagene, og ved større eller mindre vektlegging på et felles lærestoff og/eller felles mål i fagene.

Denne dimensjonen kan bære i seg dilemmaer og spenninger knyttet til å være en skole som passer for hele elevmangfoldet, uavhengig av hvor de bor, sosial bakgrunn, kjønn, religion, etnisk tilhørighet eller funksjonsevne. Når skolen skal prøve å virke samlende, kreves det stor bredde i verdier som legges til grunn, og i skolens kunnskapskultur. Det er viktig for at elevene skal oppleve sammenheng mellom sin egen erfaringsbakgrunn, de forhåndserfaringene og -kunnskapene skolen forventer av dem, og den kompetansen skolen sikter mot at elevene skal opparbeide. Avhengig av sammenhengen med eller avstanden mellom egen erfaringsbakgrunn og skolens kunnskapskultur, vil skolen kunne virke inkluderende for noen elever og ekskluderende for andre. Det kan være en utfordring for noen elever at skolen forvalter en kunnskapskultur som virker mer teoretisk og sterkere knyttet til vitenskap enn til praktisk arbeid og læring gjennom erfaring (Bjørnsrud & Nilsen, 2021). En slik mangel på balanse kan gjøre det vanskeligere å møte mangfoldet i elevenes bakgrunn, erfaring og kunnskap, og medvirke til forskjeller i faglig læring mellom elevene, blant annet avhengig av foreldrenes utdanningsnivå.

Innenfor denne faglige og kulturelle dimensjonen er et av dilemmaene hvor langt en skal gå i å gi elevene del i felles referanserammer når en samtidig har å gjøre med elever med stor ulikhet i bakgrunn og forutsetninger. Dersom en går for langt i å forplikte elevene til å arbeide med et felles innhold og mot felles mål, kan det komme i konflikt med skolens forpliktelse og evne til å møte mangfoldet med «et mangfold av utfordringer». Kravene til likhet i opplæringen kan da komme til å overskygge behovet for likeverd, og faglig fellesskap vil kunne gå på bekostning av faglig tilpasning. Dette kan aksentueres gjennom den før nevnte vektleggingen av mål- og resultatstyring som har preget de senere årenes læreplanverk (Bjørnsrud & Nilsen, 2021), med påfølgende utvikling av en økt lokal prestasjonsorientering. Det kan øke risikoen for at elevene opplever seg utsatt for en rangering fra skolens side, avhengig av i hvilken grad de klarer å nå de kompetansemålene som er satt for alle, og dermed også av hvilken vurdering de mottar av sin faglige læring og utvikling.

Dette innvirker både på hvordan elevene føler seg verdsatt i skolen, og hvordan de verdsetter seg selv. For elever som strever med å nå de felles målene, kan vurderingene oppleves som krevende for deres selvverd og svekke deres videre motivasjon for læring. Generelt sett synes et system med forhåndsdefinerte kompetansemål og kontroll av måloppnåelse å kunne føre til økt prestasjonsstress blant elevene (Skaalvik & Skaalvik, 2022). Det kan lede til en ubalanse mellom skolens krav til elevene og deres muligheter til å innfri dem, som kan være uheldig for deres psykiske helse (Uthus, 2022). Systemet med mål- og resultatstyring i en skole som har tilpasset opplæring som et fundament, kan oppleves krevende og motsetningsfylt både av lærere (Nilsen, 2020) og rektorer (Nilsen, 2025).

De kvalitetsforskjellene mellom skoler som Kunnskapsdepartementet har pekt på, gjelder også elevenes faglige prestasjoner og læringsutbytte. Utviklingen over tid viser dessuten noen negative trekk. Det har framkommet blant annet ved en økning i andelen elever som mangler karakter i mer enn halvparten av fagene i grunnskolen, og som derfor ikke får beregnet grunnskolepoeng. Manglende ferdigheter i grunnskolen øker sannsynligheten for frafall i videregående opplæring, som igjen skaper økt risiko for utenforskap i arbeidslivet og uførhet (Meld. St. 6 (2019–2020)). Departementet viser i en nyere stortingsmelding til en negativ utvikling i læringsresultater de senere årene. Det gjelder blant annet elevenes læringsresultater i lesing, realfag og demokratikunnskap, som går ned. Flere elever presterer på lavt nivå. Stadig flere elever har fritak for vurdering i fag. Det er økende forskjeller mellom elevene (Meld. St. 34 (2023–2024)).

Dette tyder samlet sett på at fellesskolen står overfor noen til dels store utfordringer for å ivareta den faglige og kulturelle dimensjonen, og å gi barn og unge med ulik bakgrunn og ulike forutsetninger del i en utdanning som er like relevant og like god for alle.



Fellesskolens ulikhetsdimensjon

Den fjerde dimensjonen ved fellesskolen er en ulikhetsdimensjon. Den knytter seg til at elevene kan være svært ulike i sine erfaringsbakgrunner, evner og forutsetninger. Den knytter seg også til at skolen både skal møte ulikhet og motvirke ulikhet. Den skal møte ulikhet gjennom mangfoldet i fellesskolens elevsammensetning. Den skal samtidig søke å motvirke og ujevne urimelig ulikhet i elevenes skolesituasjon og læringsutbytte.

Et sentralt prinsipp i møte med ulikhet i evner og forutsetninger er tilpasset opplæring. Det må ses på bakgrunn av behovet for å møte ulikhet på en likeverdig, og ikke lik, måte. Dette prinsippet har stått sterkt gjennom flere skolereformer, men en strever fortsatt med å gjennomføre tilpasset opplæring i praksis (Bjørnsrud, 2014; Bjørnsrud & Nilsen, 2021). Et eksempel er at evalueringer etter Reform 97 ga Kunnskapsdepartementet grunn til å konkludere med at en «ikke har lykkes i å realisere idealet om en opplæring som er tilpasset hver enkelt elev», og at det fortsatt var «store og systematiske forskjeller i læringsutbytte» (St. meld. nr. 30 (2003–2004), s. 7). Lignende konklusjoner er også trukket i senere meldinger. Det heter for eksempel:


Ikke alle barn og elever får den hjelpen de trenger. Mange får hjelp for sent og møtes med for lave forventninger. Det betyr at mange barn og elever har en hverdag der de ikke blir sett og forstått, og der de utvikler seg og lærer mindre enn de kunne gjort med et bedre tilrettelagt pedagogisk tilbud. Det er alvorlig. Disse barna og elevene kan oppleve at de ikke har det godt og trygt i barnehagen eller på skolen, og at de ikke er en verdifull del av fellesskapet (Meld. St. 6 (2019–2020), s. 9).



Disse tendensene finner en også ved at ved at mange barn og unge med behov for særskilt tilrettelegging ikke får den hjelpen de trenger (s. 9). En nyere stortingsmelding omtaler en negativ utvikling i læringsresultater de senere årene og økende forskjeller mellom elevene (Meld. St. 34 (2023–2024)).

Forskjellene i læringsutbytte og resultater viser en klar sammenheng med ulike bakgrunnsfaktorer hos elevene. Kunnskapsdepartementet peker på forskning som viser at det er klare sosiale forskjeller avhengig av foreldrenes utdanning. Det er tydelige forskjeller mellom hvordan jenter og gutter presterer på alle nivåer i utdanningssystemet. Barn med innvandrerbakgrunn har gjennomgående svakere skoleresultater enn andre elever. Elever med minoritetsspråklig bakgrunn har vært overrepresentert i spesialundervisning (Meld. St. 6 (2019–2020); Meld. St. 34 (2023–2024)).




Avslutning

På denne bakgrunn synes det å gjøre seg gjeldende store utfordringer og spenninger mellom meningen med fellesskolen og hvordan den fungerer i praksis. Meningen med fellesskolen var og er jo at den skal være en skole for hele mangfoldet av elever, på tvers av ulik bakgrunn og ulike forutsetninger. Men ikke bare det: Fellesskolen skal medvirke til «å jamne ut sosial ulikskap og skape samkjensle mellom grupper» (Kirke-, undervisnings- og forskningsdepartementet, 1996, s. 56). Men ut fra hva forskning viser, må Kunnskapsdepartementet konkludere med at i stedet for at det har vært en utjevning av forskjeller, er forskjellene store og økende. Ja, forskning kan faktisk tyde på at slike forskjeller ikke bare videreføres, men også forsterkes gjennom fellesskolen. Det gir grunn til alvorlig vurdering av om fellesskolen slik den til nå har fungert, har store problemer med å virke inkluderende overfor mangfoldet i elevenes bakgrunner og forutsetninger, med de konsekvenser det innebærer for deres videre utdanning og liv. Det gir for framtiden like alvorlig grunn til å spørre om hvilke endringer som må til for at fellesskolen skal fungere i tråd med sine intensjoner og bidra til utjevning og inkludering, både i skolen og i samfunnet.

